
Text rozhodnutia
Súd: Krajský súd Košice Spisová značka: 6S/13/2016 Identifikačné číslo súdneho spisu: 7016200131 Dátum vydania rozhodnutia: 19. 05. 2016 Meno a priezvisko sudcu, VSÚ: JUDr. Milan Konček ECLI: ECLI:SK:KSKE:2016:7016200131.2 ROZSUDOK V MENE SLOVENSKEJ REPUBLIKY Krajský súd v Košiciach v senáte zloženom z predsedu senátu JUDr. Milana Končeka a členov senátu JUDr. Evy Baranovej a JUDr. Valérie Mihalčínovej v právnej veci žalobcu: P.. B. C., Y. XX, E., práv. zast.: JUDr. Ivan Husár, advokát, Vojenská 14, Košice, proti žalovanému: Krajské riaditeľstvo Policajného zboru v Košiciach, Krajský dopravný inšpektorát, Kuzmányho 8, Košice, v konaní o žalobe žalobcu proti upovedomeniu žalovaného zo dňa 27.01.2016 č. KRPZ-KE-KDI2-8/2016-P, takto r o z h o d o l : Podľa ust. § 250j ods. 2 písm. a) O.s.p. z r u š u j e upovedomenie žalovaného z 27.01.2016 č. KRPZ- KE-KDI2-8/2016-P a v r a c i a vec žalovanému na ďalšie konanie. Žalobcovi p r i z n á v a právo na náhradu trov konania v sume 363,79 eur, ktoré je povinný žalovaný zaplatiť na účet právneho zástupcu žalobcu na č. účtu: K. XXXX XXXX XXXX XXXX XXXX do 3 dní od právoplatnosti rozsudku. o d ô v o d n e n i e : Žalovaný žalobou napadnutým upovedomením zo dňa 27.01.2016 č. KRPZ-KE-KDI2-8/2016-P podľa § 60 zákona č. 71/1967 Zb. o správnom konaní v znení neskorších predpisov, ktoré upovedomenie doručil právnemu zástupcovi žalobcu dňa 01.02.2016, oznámil žalobcovi, že preskúmal odvolanie žalobcu, ktoré podal proti právoplatnému rozhodnutiu o priestupku vydaného Okresným dopravným inšpektorátom Okresného riaditeľstva Policajného zboru v Košiciach zo dňa 24.11.2015 pod č. X.-E.-X.- XXX/XXXX-S., a zistil, že toto rozhodnutie bolo doručené žalobcovi podľa § 24 ods. 2 zákona č. 71/1967 Zb. o správnom konaní fikciou doručenia prostredníctvom Slovenskej pošty, a.s. dňa 05.12.2015. Súčasne upovedomil žalobcu, že odvolanie bolo podané na poštovú prepravu na pošte Košice dňa 30.12.2015, čiže po zákonom stanovenej lehote, preto žalovaný má za to, že žalobca nedodržal ust. § 54 ods. 2 zákona č. 71/1967 Zb. o správnom konaní v znení neskorších predpisov, a preto rozhodnutie o priestupku zo dňa 24.11.2015 č. X.-E.-X.-XXX/XXXX-S. nadobudlo právoplatnosť. Súčasne žalovaný dospel k záveru, že odvolanie neodôvodňuje obnovu konania podľa § 62 alebo zmenu alebo zrušenie rozhodnutia mimo odvolacieho konania podľa § 65 zákona č. 71/1967 Zb. o správnom konaní v znení neskorších predpisov. Predmetné upovedomenie bolo doručené právnemu zástupcovi žalobcu dňa 01.02.2016 a žalobcovi dňa 18.02.2016. Včas podanou žalobou, podanou na Krajskom súde v Košiciach osobne dňa 10.02.2016, sa žalobca domáhal zrušenia vyššie označeného upovedomenia žalovaného podľa ust. § 250j ods. 2 písm. a) O.s.p. a vrátenia veci žalovanému na ďalšie konanie. Súčasne si uplatnil náhradu trov právneho zastúpenia v sume 375,79 eur. Žalobca žalobu odôvodnil nasledovne: „Z obsahu napádaného rozhodnutia vyplýva, že podľa názoru žalovaného bolo prvostupňové rozhodnutie doručené žalobcovi 5.12.2015. Je preto nepochybné, že tento svoj názor opiera žalovaný o tzv. fikciu doručenia podľa ust. § 24 Sp. poriadku nakoľko reálne žalobca prevzal prvostupňové rozhodnutie dňa 17.12.2015. V prvom rade je potrebné uviesť, že upovedomenie žalovaného zo dňa 27.1.2016 je možné považovať za rozhodnutie a je možné ho súdne preskúmať, nakoľko pojem „rozhodnutie“ je označením technickým a je potrebné k nemu pristupovať vždy z hľadiska jeho obsahu, a nie formy. Nie je rozhodujúce, ako správny orgán svoj akt označil, alebo či vec vybavil neformálnym prípisom (či formálne nedokonalým rozhodnutím, napríklad bez odôvodnenia či poučenia o opravnom prostriedku) v domnienke, že nie je jeho povinnosťou vydať rozhodnutie v určitej procesnej forme. Takýto akt môže byť tiež podrobený súdnemu prieskumu. Obdobný záver vyplýva aj zo stabilnej rozhodovacej praxe súdov viď napr. rozhodnutie NS SR 10 Sžd/36/2011 alebo 10 Sžd/4/2014 a pod. Súčasne je potrebné uviesť, že predpokladom aplikácie fikcie doručenia podľa § 24 SP je okrem iného to, že adresát písomnosti nebol zastihnutý, hoci sa v mieste doručenia zdržiava. Tento predpoklad nie je daný pri dlhodobej neprítomnosti adresáta v mieste doručovania, ale ani pri krátkodobom pobyte mimo tohto miesta, napr. z dôvodu liečenia, dovolenky a pod. Uvedenú okolnosť potvrdzuje stabilná rozhodovacia prax NS SR. Žalobca sa od 11 2015 na adrese D. X nezdržiaval nakoľko v uvedený mesiac súd zrušil podielové spoluvlastníctvo žalobcu k uvedenej nehnuteľnosti ( spor sa viedol na OS Košice I pod číslom konania 38C/289/2010 ). Od 11 2015 žalobca reálne býva u svojich rodičov na ulici Y. XX E. - čo je možné preukázať viacerými svedeckými výpoveďami jednak rodičov ale aj susedov v danom bytovom dome. Vzhľadom na túto skutočnosť je zrejmé, že fikcia doručenia sa v uvedenom prípade nedá aplikovať nakoľko sa žalobca na adrese kde mu bola doručovaná pošta nezdržiaval. Uvedenú okolnosť oznámil žalobca aj žalovanému s návrhom na prehodnotenie uplatnenia fikcie doručovania na čo však žalovaný nijako nereagoval. V zmysle stabilnej rozhodovacej praxe súdov napr. rozhodnutia NS SR spis. značka : 4 Sž 80/1998 ak sa adresát písomnosti, ktorá mala byť doručená do vlastných rúk, v mieste doručenia nezdržiaval, neboli splnené zákonné podmienky uvedené v ust. § 24 ods. 2 Správneho poriadku na uloženie písomností na pošte. Podľa § 3 ods. 1 zákona č. 71/1967 Zb. o správnom konaní (ďalej len Správny poriadok), správne orgány postupujú v konaní v súlade so zákonmi a inými právnymi predpismi. Sú povinné chrániť záujmy štátu a spoločnosti, práva a záujmy fyzických osôb a právnických osôb a dôsledne vyžadovať plnenie ich povinností. Podľa odseku 3 citovaného ustanovenia, správne orgány sú povinné svedomite a zodpovedne sa zaoberať každou vecou, ktorá je predmetom konania, vybaviť ju včas a bez zbytočných prieťahov a použiť najvhodnejšie prostriedky, ktoré vedú k správnemu vybaveniu veci. Ak to povaha veci pripúšťa, má sa správny orgán vždy pokúsiť o jej zmierne vybavenie. Správne orgány dbajú na to, aby konanie prebiehalo hospodárne a bez zbytočného zaťažovania účastníkov konania a iných osôb. Podľa odseku 4 citovaného ustanovenia, rozhodnutie správnych orgánov musí vychádzať zo spoľahlivo zisteného stavu veci. Správne orgány dbajú o to, aby v rozhodovaní o skutkovo zhodných alebo podobných prípadoch nevznikali neodôvodnené rozdiely. Podľa § 32 ods. 1 Správneho poriadku, správny orgán je povinný zistiť presne a úplne skutočný stav veci a za tým účelom si obstarať potrebné podklady pre rozhodnutie. Pritom nie je viazaný len návrhmi účastníkov konania. V zmysle ust. § 24 ods. 2 Správneho poriadku ak nebol adresát písomnosti, ktorá sa má doručiť do vlastných rúk, zastihnutý, hoci sa v mieste doručenia zdržiava, doručovateľ ho vhodným spôsobom upovedomí, že písomnosť príde znovu doručiť v určený deň a hodinu. Ak nový pokus o doručenie zostane bezvýsledný, doručovateľ uloží písomnosť na pošte a adresáta o tom vhodným spôsobom upovedomí. Ak si adresát nevyzdvihne písomnosť do troch dní od uloženia, posledný deň tejto lehoty sa považuje za deň doručenia, aj keď sa adresát o uložení nedozvedel. Podľa § 59 ods. 1 a 2 Správneho poriadku Odvolací orgán preskúma napadnuté rozhodnutie v celom rozsahu; ak je to nevyhnutné, doterajšie konanie doplní, prípadne zistené vady odstráni. Ak sú pre to dôvody, odvolací orgán rozhodnutie zmení alebo zruší, inak odvolanie zamietne a rozhodnutie potvrdí. Nakoľko sa žalobca v mieste doručovania rozhodnutia prvostupňového orgánu nezdržiaval napádané rozhodnutie je nezákonné nakoľko žalovaný mal o podanom odvolaní rozhodovať ako o odvolaní podanom v zákonom stanovej lehote a vo veci rozhodnúť v zmysle ust. § 46 a 59 ods. 1 a 2 Správneho poriadku a nie upovedomením podľa ust. § 60 Správneho poriadku. Nezákonnosť postupu žalovaného teda spočíva v postupe žalovaného, ktorý postupoval podľa § 60 v spojení s § 65 Správneho poriadku, keď podané odvolanie žalobcu vyhodnotil v režime mimo odvolacieho konania.“ K žalobe žalobca pripojil žiadosť o prehodnotenie postupu a výzvu zo dňa 02.01.2016, adresovanú žalovanému k číslu jeho konania, prvú a poslednú stranu rozsudku Okresného súdu Košice I zo dňa 13.11.2015 č.k. 38C/289/2010-161, ako aj žalované upovedomenie zo dňa 27.01.2016. V priebehu konania na výzvu súdu doručil emailové podanie zo dňa 02.02.2016, adresované M..C..K., ktorým žiadal o prehodnotenie fikcie doručenia najneskôr do 08.02.2016. K žalobe žalobcu sa vyjadril žalovaný podaním doručeným súdu dňa 01.04.2016, pričom proti žalobe žalobcu argumentoval nasledovne: „Žalobca vo svojom podaní poukazuje na inštitút fikcie doručenia. K uvedenému uvádzame, že podľa § 24 ods. 2 zákona č. 71/1967 Zb. o správnom konaní v znení neskorších predpisov, ak nebol adresát písomnosti, ktorá sa má doručiť do vlastných rúk, zastihnutý, hoci sa v mieste doručenia zdržiava, doručovateľ ho vhodným spôsobom upovedomí, že písomnosť príde znovu doručiť v určený deň a hodinu. Ak nový pokus o doručenie zostane bezvýsledný, doručovateľ uloží písomnosť na pošte a adresáta o tom vhodným spôsobom upovedomí. Ak si adresát nevyzdvihne písomnosť do troch dní od uloženia, posledný deň tejto lehoty sa považuje za deň doručenia, aj keď sa adresát o tom nedozvedel. Krajský dopravný inšpektorát Krajského riaditeľstva Policajného zboru v Košiciach za dôležité uviesť, že P.. B. C. na adrese E., ul. D. č. XXXX/X osobne prevzal všetky písomnosti jemu doručované, v zápisnici z ústneho pojednávania o priestupku zo dňa 24.11.2015 inú adresu na doručovanie písomnosti neuviedol, napriek tomu, že ako sám uvádza sa od mesiaca november 2015 (podľa rozsudku Okresného súdu Košice I č.k.: 38C/289/2010-161 zo dňa 13.11.2015) nezdržiava. Krajský dopravný inšpektorát Krajského riaditeľstva Policajného zboru v Košiciach dáva do pozornosti § 4 ods. 1 zákona č. 71/1967 Zb. o správnom konaní v znení neskorších predpisov, podľa ktorého účastníci spolupracujú so správnym orgánom v priebehu celého konania. Je vecou správneho ako a v akom rozsahu toto svoje právo využije, t. j. mohol oznámiť pri pojednávaní, kde sa zdržiava. V písomnostiach ako rozhodnutie o priestupku zo dňa 24.11.2015, odvolanie voči rozhodnutiu o priestupku spracované jeho právnym zástupcom JUDr. Ivanom Husárom dňa 30.12.2015, taktiež aj v žiadosti o odklad výkonu rozhodnutia spracovanej jeho právnym zástupcom obsahujú údaj o pobyte E., ul. D. č. XXXX/X. Na základe vyššie uvedeného má Krajský dopravný inšpektorát Krajského riaditeľstva Policajného zboru v Košiciach za to, že P.. B. C. sa na adrese trvalého pobytu E., ul. D. č. XXXX/X v čase doručovania rozhodnutia o priestupku zdržiaval. Taktiež je potrebné uviesť, že spisový materiál splnomocnenie na zastupovanie vyhotovené dňa 22.12.2015, kde je uvedený údaj E., ul. D. č. XXXX/X a až v splnomocnení na zastupovanie zo dňa 09.02.2016 je uvedená adresa klienta P.. B. C.: E., ul. Y. č. XX. P.. B. C. ku dňu spracovania tohto stanoviska trvalý pobyt nezmenil. Na základe vyššie uvedeného má Krajský dopravný inšpektorát za to, že obrana P.. B. C., podľa ktorej sa od mesiaca november 2015 na adrese trvalého pobytu nezdržiava je účelová v snahe vyhnúť sa postihu za priestupok.“ Z uvedených dôvodov navrhol žalované rozhodnutie potvrdiť. Žalovaný na výzvu súdu oznámil súdu, že súhlasí s rozhodnutím súdu bez nariadenia pojednávania, a to podaním doručeným súdu 27.04.2016. Žalobca s rozhodnutím súdu bez nariadenia pojednávania nesúhlasil, a to z dôvodu, že na preukázanie ním tvrdených skutočností navrhol vypočuť svedkov. Vzhľadom na nesúhlas žalobcu s rozhodnutím súdu bez nariadenia pojednávania, súd vo veci nariadil pojednávanie, na ktorom na základe ustanovení § 244 a nasl. O.s.p., podľa § 247 a nasl. O.s.p. preskúmal žalobou napadnuté upovedomenie žalovaného, a konajúc v neprítomnosti účastníkov konania, po oboznámení sa s obsahom administratívnych spisov žalovaného, žalobou žalobcu, vyjadrením žalovaného dospel k záveru, že žalobe žalobcu je potrebné priznať úspech z ďalej uvedených dôvodov. Podľa § 244 ods. 1 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 247 ods. 1 O.s.p. podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Podľa § 249 ods. 1 O.s.p. konanie sa začína na návrh, ktorý sa nazýva žalobou. Podľa § 250b ods. 1 O.s.p. žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zameškanie lehoty nemožno odpustiť. Podľa § 24 ods. 2 Správneho poriadku, ak nebol adresát písomnosti, ktorá sa má doručiť do vlastných rúk, zastihnutý, hoci sa v mieste doručenia zdržiava, doručovateľ ho vhodným spôsobom upovedomí, že písomnosť príde znovu doručiť v určený deň a hodinu. Ak nový pokus o doručenie zostane bezvýsledný, doručovateľ uloží písomnosť na pošte a adresáta o tom vhodným spôsobom upovedomí. Ak si adresát nevyzdvihne písomnosť do troch dní od uloženia, posledný deň tejto lehoty sa považuje za deň doručenia, aj keď sa adresát o uložení nedozvedel. Súd z administratívneho spisu žalovaného zistil, že rozhodnutie prvostupňového správneho orgánu zo dňa 24.11.2015 č. X.-E.-X.-XXX/XXXX-S. bolo žalobcovi doručované s výzvou o opakované doručenie dňa 01.12.2015, opakovane doručované dňa 02.12.2015 a dňa 02.12.2015 bola zásielka uložená na pošte. Žalobca si zásielku reálne prevzal dňa 17.12.2015. Žaloba bola krajskému súdu doručená dňa 10.02.2016. Právna úprava doručovania písomností správnym orgánom účastníkom správneho konania je upravená v ustanoveniach § 24 až 26 zákona č. 71/1967 Zb. o správnom konaní (správny poriadok) v znení neskorších predpisov. Zásadnou právnou otázkou v konaní je vzájomný vzťah ustanovenia o doručovaní písomnosti do vlastných rúk (reálne prevzatie zásielky adresátom) podľa § 24 ods. 1 Správneho poriadku k ustanoveniu o náhradnom doručení zásielky (fikcia doručenia) § 24 ods. 2 Správneho poriadku. Ustanovenie § 24 ods. 2 Správneho poriadku o náhradnom doručovaní je iba systematickým doplnkom aplikácie ustanovenia § 24 ods. 1 Správneho poriadku o reálnom doručení. K aplikácii ustanovení náhradného doručenia môže dôjsť iba v prípade, že nedošlo k reálnemu doručeniu. Doručenie je skutkovou otázkou. V danom prípade doručenie, a to náhradné doručenie a aj reálne doručenie preukazuje jedna a tá istá doručenka. Z doručenky je zrejmé, že došlo ku konkurencii spôsobov doručovania zásielky tým, že v priebehu odbernej lehoty si adresát zásielku reálne prevzal. Pokiaľ doručenka, z ktorej správny orgán vychádza preukazuje súčasne reálne doručenie, správny orgán už skutočnosti týkajúce sa náhradného doručenia neskúma. Náhradné doručenie je iba subsidiárnym prostriedkom doručovania písomností, jeho okolnosti musia byt' vždy riadne preukázané, spravidla vyžaduje ďalšie dokazovanie. Uprednostnenie náhradného doručenia na základe toho istého dôkazného prostriedku nemožno považovať za ústavne konformné podľa čl. 152 ods. 4 Ústavy SR v spojení s čl. 46 ods. 2 Ústavy SR. V tejto súvislosti súd reflektuje rozhodovaciu činnosť Ústavného súdu SR, a to nález II. ÚS 65/2010-49. Treba poznamenať, že k otázke aplikácie ustanovení § 24 (doručovanie písomnosti adresátovi do vlastných rúk) a § 25 (doručovanie zásielok adresovaných právnickej osobe do vlastných rúk) zákona č. 71/1967 Zb. v procese správneho konania sa už opakovane vyjadril Najvyšší súd Slovenskej republiky v rozhodnutiach, napr. uznesenie Najvyššieho súdu SR sp.zn. 6Sžo/55/2008, zo dňa 21.01.2009, sp.zn. 1Sžo/65/2008 zo dňa 18.11.2008, sp.zn. 10Sžr/73/2011 zo dňa 30.05.2012. V danom prípade, vychádzajúc z vyššie uvedeného, sa senát krajského súdu nestotožnil s názorom správneho orgánu druhého stupňa o oneskorenom podaní odvolania žalobcom a nevidí ani dôvod na to, aby sa odklonil od existujúcej judikatúry najvyššieho súdu. Nakoniec aj prvostupňový správny orgán pri predložení odvolania žalobcu v liste z 25.01.2016 uviedol, že postupuje odvolanie žalobcu, ktorý v zákonnej lehote podal odvolanie proti rozhodnutiu o priestupku, na doriešenie v odvolacom konaní. Pätnásťdňová lehota na podanie odvolania začala žalobcovi plynúť dňa 18.12.2015 a keďže pätnásty deň lehoty pripadol na 01.01.2016 (piatok, ktorý bol štátnym sviatkom), posledný deň lehoty na podanie odvolania sa posunul na najbližší pracovný deň - pondelok 04.01.2016 a pokiaľ teda žalobca podal dňa 30.12.2015 na poštovú prepravu odvolanie, ktoré došlo prvostupňovému správnemu orgánu dňa 31.12.2015, ako to vyplýva z obsahu administratívneho spisu žalovaného, podal ho v zákonnej lehote, pretože za posledný deň lehoty na podanie odvolania treba považovať deň 04.01.2016 (pozri napr. rozsudok Najvyššieho súdu SR sp.zn. 3Sžp/6/2013). Pokiaľ žalobca podal odvolanie na preskúmanie zákonnosti rozhodnutia prvostupňového správneho orgánu na poštovú prepravu dňa 30.12.2015, podal ho v zákonnej lehote, pretože za posledný deň lehoty na podanie odvolania treba považovať deň 04.01.2016. Vyššie uvedené skutočnosti svedčia tomu, že prvostupňové rozhodnutie Okresného dopravného inšpektorátu Okresného riaditeľstva Policajného zboru v Košiciach zo dňa 24.11.2015 č. X.-E.-X.-XXX/ XXXX-S. doposiaľ nenadobudlo právoplatnosť, keďže žalobca sa proti nemu v zákonnej lehote odvolal. Žalobca si v žalobe uplatnil právo na náhradu trov konania v sume 375,79 eur a dňa 30.05.2016 doručil súdu podanie - vyčíslenie trov právneho zastúpenia, ktoré špecifikoval tak, že si uplatňuje trovy právneho zastúpenia za 3 úkony právnej pomoci (prevzatie a príprava zastúpenia, spísanie žaloby, vyjadrenie k stanovisku žalovaného) podľa ust. § 11 ods. 4 vyhlášky č. 655/2004 Z.z. + 3 x režijný paušál po 8,58 eur, spolu sumu 454,74 eur + 20 % DPH (90,94 eur), celkove trovy konania v sume 545,68 eur. Vyčíslené trovy konania žiadal uhradiť na účet č. účtu: K. XXXX XXXX XXXX XXXX XXXX. Súd žalobcovi priznal právo na náhradu trov konania za 2 úkony právnej pomoci (prevzatie a príprava zastúpenia, spísanie žaloby) v sume 286,- eur, režijný paušál 2 x 8,58 eur, spolu 17,16 eur + DPH zo sumy 303,16 eur, v sume 60,632 eur, čo spolu (2 úkony právnej pomoci, režijný paušál a DPH) činí sumu 363,792 eur, zaokrúhlene 363,79 eur (§ 11 ods. 4, § 13a ods. 1 písm. a), c), § 16 ods. 3 a § 18 ods. 3 vyhlášky č. 655/2004 Z.z. o odmenách a náhradách advokát za poskytovanie právnych služieb), ktorú sumu je žalovaný povinný zaplatiť na účet právneho zástupcu žalobcu (§ 149 ods. 1 O.s.p.). Súd žalobcovi nepriznal odmenu za úkon právnej pomoci - vyjadrenie k stanovisku žalovaného, pretože si tento úkon súd nevyžiadal a vzhľadom na povahu súdneho preskúmacieho konania tento úkon nebol ani úkonom potrebným na účelné uplatňovanie práva žalobcu. Senát vo veci rozhodol pomerom hlasov 3:0 (§ 3 ods. 9 zákona č. 757/2004 Z.z.). Senát vo veci rozhodol pomerom hlasov 3:0 (§ 3 ods. 9 zákona č. 757/2004 Z.z.). Poučenie: Proti tomuto rozsudku je prípustné odvolanie na Najvyšší súd Slovenskej republiky v Bratislave prostredníctvom Krajského súdu v Košiciach do 15 dní odo dňa doručenia rozsudku, pričom odvolanie musí byť písomné a v takom počte vyhotovení, aby jeden rovnopis zostal na súde a aby každý účastník dostal jeden rovnopis. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napadá, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods. 1 O.s.p., konanie má inú vadu, ktorá mohla mať za následok nesprávne rozhodnutie vo veci a rozhodnutie súdu prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7016200131.2 (dáta aktuálne k 12. 11. 2026). Záväzné je znenie zverejnené súdom.




